ໃນລະຫວ່າງວັນທີ 28 – 29 ມິຖຸນາ 2021 ທີ່ຜ່ານມາ ທ່ານ ທອງລຸນ ສີສຸລິດ, ເລຂາທິການໃຫຍ່, ປະທານປະເທດ ແຫ່ງ ສປປ ລາວ ພ້ອມດ້ວຍພັນລະຍາ ແລະ ຄະນະຜູ້ແທນຂັ້ນສູງຂອງພັກ ແລະ ລັດ ແຫ່ງ ສປປ ລາວ ເດີນທາງໄປຢ້ຽມຢາມສັນຖະວະ ໄມຕີທີ່ ສາທາລະນະລັດ ສັງຄົມນິຍົມ ຫວຽດນາມ ຢ່າງເປັນທາງການ. ເຊິ່ງການຢ້ຽມຢາມໃນຄັ້ງນີ້ ເປັນການເຄື່ອນໄຫວ ຢູ່ຕ່າງປະເທດ ຄັ້ງທຳອິດ ພາຍຫຼັງທີ່ໄດ້ຮັບການເລືອກຕັ້ງເປັນເລຂາທິການໃຫຍ່, ປະທານປະເທດ ແຫ່ງ ສປປ ລາວ ແລະ ເພື່ອເປັນການຮັດແໜ້ນ ແລະ ເສີມຂະຫຍາຍສາຍພົວພັນມິດຕະພາບ ທີ່ເປັນມູນເຊື້ອ, ຄວາມສາມັກຄີພິເສດ ແລະ ການຮ່ວມມືຮອບດ້ານ ລະຫວ່າງສອງປະເທດ ລາວ-ຫວຽດນາມ.
(ພິທີຕ້ອນຮັບທາງການ ທີ່ທຳນຽບປະທານປະເທດ ຫວຽດນາມ ໃນວັນທີ 28 ມິຖຸນາ 2021)
ພິທີຕ້ອນຮັບຢ່າງເປັນທາງການ ສະຫາຍ ທອງລຸນ ສີສຸລິດ ເລຂາທິການໃຫຍ່ຄະນະບໍລິຫານງານສູນກາງພັກປະຊາຊົນ ປະຕິວັດລາວ, ປະທານປະເທດແຫ່ງ ສປປ ລາວ ແລະ ຄະນະຜູ້ແທນຂັ້ນສູງພັກ, ລັດ ແຫ່ງ ສປປ ລາວ ໄດ້ຈັດຂຶ້ນຢ່າງສົມກຽດ ທີ່ທໍານຽບປະທານປະເທດ ຫວຽດນາມ ໃນວັນທີ 28 ມິຖຸນາ 2021ໂດຍສະຫາຍ ຫງວຽນ ຊວັນ ຟຸກ, ປະທານປະເທດ ແຫ່ງ ສສ ຫວຽດນາມ ພ້ອມດ້ວຍພັນລະຍາ, ມີບັນດາສະຫາຍການນໍາຂັ້ນສູງ ພັກ, ລັດ ແຫ່ງ ສສ ຫວຽດນາມ ເຂົ້າຮ່ວມ.
(ພິທີພົບປະທາງການສອງຝ່າຍ ຝ່າຍລາວນຳໂດຍ ທ່ານ ທອງລຸນ ສີສຸລິດ, ເລຂາທິການໃຫຍ່, ປະທານປະເທດ ແຫ່ງ ສປປ ລາວ ແລະ ຝ່າຍຫວຽດນາມ ນຳໂດຍ ທ່ານ ຫວງຽນ ຟູ ຈ້ອງ, ເລຂາທິການໃຫຍ່ ພັກກອມມູນິດຫວຽດນາມ ໃນວັນທີ 28 ມິຖຸນາ 2021)
ພາຍຫລັງສໍາເລັດພິທີຕ້ອນຮັບຢ່າງເປັນທາງການ, ສະຫາຍເລຂາທິການໃຫຍ່, ປະທານປະເທດ ທອງລຸນ ສີສຸລິດ ແລະ ສະຫາຍເລຂາທິການໃຫຍ່ ຫງວຽນ ຟູ ຈ້ອງ ໄດ້ດໍາເນີນການພົບປະທາງການສອງຝ່າຍ. ໃນການພົບປະຄັ້ງນີ້, ທ່ານ ທອງລຸນ ສີສຸລິດ ໄດ້ສະແດງຄວາມປິຕິຊົມຊື່ນເປັນຢ່າງຍິ່ງ ທີ່ໄດ້ນໍາພາຄະນະຜູ້ແທນຂັ້ນສູງ ພັກ, ລັດ ແຫ່ງ ສປປ ລາວ ເດີນທາງໄປຢ້ຽມຢາມສັນຖະວະ ໄມຕີທີ່ ສສ ຫວຽດນາມ ຢ່າງເປັນທາງການຕາມການເຊື້ອເຊີນຂອງ ທ່ານ ຫງວຽນ ຟູ ຈ້ອງ, ເລຂາທິການໃຫຍ່ຄະນະບໍລິຫານງານສູນກາງພັກກອມມູນິດຫວຽດນາມ ພ້ອມດ້ວຍພັນລະຍາ ແລະ ທ່ານ ຫງວຽນ ຊວັນ ຟຸກ, ປະທານປະເທດ ແຫ່ງ ສສ ຫວຽດນາມ ພ້ອມດ້ວຍພັນລະຍາ ໃນທ້າມກາງບັນຍາກາດທີ່ທັງສອງພັກ ຫາກໍສໍາເລັດກອງປະຊຸມໃຫຍ່ຂອງຕົນ ກໍຄືກອງປະຊຸມໃຫຍ່ ຄັ້ງທີ XI ຂອງພັກປະຊາຊົນ ປະຕິວັດລາວ, ກອງປະຊຸມໃຫຍ່ ຄັ້ງທີ XIII ຂອງພັກກອມມູນິດຫວຽດນາມ ແລະ ພວມອອກແຮງແຂ່ງຂັນຈັດຕັ້ງຜັນຂະຫຍາຍ ມະຕິກອງປະຊຸມໃຫຍ່, ຍຸດທະສາດ ແລະ ແຜນພັດທະນາເສດຖະກິດ-ສັງຄົມ ຂອງແຕ່ລະພັກ, ແຕ່ລະປະເທດ ເຂົ້າສູ່ຕົວຈິງຢ່າງເປັນຂະບວນຟົດຟື້ນ.
ທ່ານ ທອງລຸນ ສີສຸລິດ ສະແດງຄວາມຂອບໃຈຢ່າງຈິງໃຈຕໍ່ ທ່ານ ຫງວຽນ ຟູ ຈ້ອງ, ກໍ່ຄືບັນດາການນໍາຂັ້ນສູງຂອງພັກ, ລັດ ແລະ ປະຊາຊົນຫວຽດນາມ ອ້າຍນ້ອງທີ່ໄດ້ໃຫ້ການຕ້ອນຮັບ ອັນສະໜິດສະໝົມ, ອົບອຸ່ນ ແລະ ສົມກຽດ ທີ່ເຕັມໄປດວ້ຍໄມຕີຈິດມິດຕະພາບຖານສະຫາຍອ້າຍນ້ອງ, ເຊິ່ງທັງໝົດນັ້ນ ເປັນການສະແດງເຖິງມູນເຊື້ອແຫ່ງໄມຕີຈິດມິດຕະພາບອັນດູດດື່ມ, ຄວາມມີຊີວິດຊີວາແຫ່ງ ສາຍພົວພັນມິດຕະພາບທີ່ຍິ່ງໃຫຍ່, ຄວາມສາມັກຄີພິເສດ ລະຫວ່າງ ສອງພັກ, ສອງລັດ ແລະ ປະຊາຊົນສອງຊາດ ລາວ-ຫວຽດນາມ. ສະແດງຄວາມຂອບໃຈຕໍ່ພັກ, ລັດຖະບານຫວຽດນາມ ທີ່ໄດ້ຊ່ວຍເຫລືອບັນດາໂຄງການຕ່າງໆໃຫ້ແກ່ລັດຖະບານ ສປປ ລາວ ເປັນຕົ້ນແມ່ນໂຄງການກໍ່ສ້າງ ຫໍສະພາແຫ່ງຊາດ, ພ້ອມທັງຊຸກຍູ້ສົ່ງເສີມການລົງທຶນ ແລະ ການຄ້າສອງຝ່າຍ ລາວ-ຫວຽດນາມ ເຊັ່ນ ໂຄງການທ່າເຮືອຫວູງອາງ, ໂຄງການກໍ່ສ້າງພື້ນຖານໂຄງລ່າງ, ໂຄງການຊື້ຂາຍໄຟຟ້າ ແລະ ອື່ນໆ. ສະແດງຄວາມຂອບໃຈຕໍ່ພັກ, ລັດຖະບານ ແຫ່ງ ສສ ຫວຽດນາມ ທີ່ໄດ້ໃຫ້ການສະໜັບສະໜູນຊ່ວຍເຫລືອ ໂດຍໄດ້ສົ່ງທີມແພດຊ່ຽວຊານ ແລະ ອຸປະກອນການແພດ ປະກອບສ່ວນເຂົ້າໃນການສະກັດກັ້ນການແຜ່ລະບາດຂອງພະຍາດ ໂຄວິດ-19 ຢູ່ ສປປ ລາວ ຢ່າງທັນການ ແລະ ມີປະສິດທີຜົນເຊິ່ງມາຮອດປະຈຸບັນສາມາດຄວບຄຸມ ແລະ ຈໍາກັດການແຜ່ລະບາດໄດ້ໂດຍພື້ນຖານ.
(ພິທີລົງນາມເອກະສານການຮ່ວມມືສອງຝ່າຍ ໂດຍການເປັນສັກຂີພິຍານ ຂອງທ່ານ ທອງລຸນ ສີສຸລິດ, ເລຂາທິການໃຫຍ່, ປະທານປະເທດ ແຫ່ງ ສປປ ລາວ ແລະ ທ່ານ ຫວງຽນ ຟູ ຈ້ອງ, ເລຂາທິການໃຫຍ່ ຄະນະບໍລິຫານງານສູນກາງ ພັກກອມມູນິດຫວຽດນາມ )
ໃນໂອກາດຢ້ຽມຢາມຄັ້ງນີ້, ທ່ານ ທອງລຸນ ສີສຸລິດ ແລະ ທ່ານ ຫງວຽນ ຟູ ຈ້ອງ ໄດ້ເປັນສັກຂີພິຍານໃນການລົງນາມເອກະສານ ກ່ຽວກັບການຮ່ວມມືສອງຝ່າຍ ຄື: ຂໍ້ຕົກລົງວ່າດ້ວຍຍຸດທະສາດຮ່ວມມືສອງຝ່າຍ ລາວ-ຫວຽດນາມ ໄລຍະ 2021-2030; ສັນຍາຮ່ວມມືສອງຝ່າຍ ລາວ-ຫວຽດນາມ ໄລຍະ 2021 – 2025; ຂໍ້ຕົກລົງວ່າດ້ວຍການຮ່ວມມື ລະຫວ່າງຫ້ອງວ່າການສູນກາງພັກປະຊາຊົນ ປະຕິວັດລາວ ແລະ ຫ້ອງວ່າການສູນກາງພັກກອມມູນິດຫວຽດນາມ ໄລຍະ 2021 – 2025; ຂໍ້ຕົກລົງວ່າດ້ວຍການຮ່ວມມື ລະຫວ່າງຄະນະກໍາມະການສູນກາງແນວລາວສ້າງຊາດ ແລະ ຄະນະຂົນຂວາຍປະຊາຊົນສູນກາງພັກກອມມູນິດຫວຽດນາມ ໄລຍະ 2021 – 2025; ຂໍ້ຕົກລົງວ່າດ້ວຍການຮ່ວມມືລະຫວ່າງ ກະຊວງແຜນການ ແລະ ການລົງທຶນຂອງລາວ ແລະ ກະຊວງແຜນການ ແລະ ການລົງທຶນຂອງຫວຽດນາມໄລຍະ 2021-2023; ບົດບັນທຶກວ່າດ້ວຍແຜນການຮ່ວມມື ວັດທະນະທໍາ, ສິລະປະ ແລະ ທ່ອງທ່ຽວ ລະຫວ່າງ ກະຊວງຖະແຫລງຂ່າວ, ວັດທະນະທໍາ ແລະ ທ່ອງທ່ຽວລາວ ກັບ ກະຊວງວັດທະນະທໍາ, ກິລາ ແລະ ທ່ອງທ່ຽວ ຫວຽດນາມ ໄລຍະ 2021 – 2025; ບົດບັນທຶກວ່າດ້ວຍແຜນການຮ່ວມມື ໃນຂົງເຂດຂ່າວສານ ລະຫວ່າງກະຊວງຖະແຫລງຂ່າວ, ວັດທະນາທຳ ແລະ ທ່ອງທ່ຽວລາວ ກັບ ກະຊວງຖະແຫລງຂ່າວ ແລະ ການສື່ສານຫວຽດນາມ ແລະ ສັນຍາການຮ່ວມມືທາງດ້ານເສດຖະກິດ ລະຫວ່າງ ວິສາຫະກິດ ລາວ ແລະ ຫວຽດນາມຈໍານວນໜຶ່ງ.
(ພິທີພົບປະທາງການສອງຝ່າຍ ຝ່າຍລາວນຳໂດຍ ທ່ານ ທອງລຸນ ສີສຸລິດ, ເລຂາທິການໃຫຍ່ ປະທານປະເທດ ແຫ່ງ ສປປ ລາວ ແລະ ຝ່າຍຫວຽດນາມ ນຳໂດຍ ທ່ານ ຫວງຽນ ຊວັນ ຟຸກ, ປະທານປະເທດ ແຫ່ງ ສສ ຫວຽດນາມ ໃນວັນທີ 29 ມິຖຸນາ 2021)
ໃນວັນທີ 29 ມິຖຸນາ 2021 ສະຫາຍເລຂາທິການໃຫຍ່, ປະທານປະເທດ ທອງລຸນ ສີສຸລິດ ແລະ ປະທານປະເທດ ແຫ່ງ ສສ ຫວຽດນາມ ທ່ານ ຫງວຽນ ຊວັນ ຟຸກ ໄດ້ດໍາເນີນການພົບປະທາງການສອງຝ່າຍ.
ທ່ານ ທອງລຸນ ສີສຸລິດ, ເລຂາທິການໃຫຍ່, ປະທານປະເທດ ແຫ່ງ ສປປ ລາວ ໄດ້ສະແດງຄວາມຂອບໃຈຢ່າງຈິງໃຈຕໍ່ ທ່ານ ຫງວຽນ ຊວັນ ຟຸກ, ປະທານປະເທດ ແຫ່ງ ສສ ຫວຽດນາມ ທີ່ໄດ້ໃຫ້ການຕ້ອນຮັບ ອັນສະໜິດສະໝົມ, ອົບອຸ່ນ ແລະ ສົມກຽດ ພ້ອມທັງ ຕີລາຄາສູງຕໍ່ການຢ້ຽມຢາມ ສສ ຫວຽດນາມ ໃນຄັ້ງນີ້, ຊຶ່ງເປັນເຫດການປະຫວັດສາດສຳຄັນຢ່າງຍິ່ງ ແລະ ໄດ້ປະກອບສ່ວນເຮັດໃຫ້ສາຍພົວພັນມິດຕະພາບທີ່ຍິ່ງໃຫຍ່, ຄວາມສາມັກຄີພິເສດ ແລະ ການຮ່ວມມືຮອບດ້ານ ລາວ-ຫວຽດນາມ ນັບມື້ຍິ່ງຂະຫຍາຍຕົວກ້າວເຂົ້າສູ່ລວງເລິກ, ແທດເໝາະກັບສະພາບການຕົວຈິງ ແລະ ມີປະສິດທິຜົນ, ສາມາດຕອບສະໜອງຄວາມມຸ້ງມາດປາຖະໜາຂອງປະຊາຊົນສອງຊາດ ລາວ-ຫວຽດ ນາມ, ເພື່ອສັນຕິພາບ, ສະຖຽນລະພາບ, ການຮ່ວມມື ແລະ ພັດທະນາຢູ່ພາກພື້ນ ແລະ ໃນໂລກ. ສະແດງຄວາມຂອບໃຈຕໍ່ຝ່າຍຫວຽດນາມ ທີ່ໄດ້ສົ່ງແພດຊ່ຽວຊານ, ເຄື່ອງອຸປະກອນການແພດ ແລະ ອື່ນໆ ມາຍັງ ສປປ ລາວ ໃນການຮັບມືກັບການແຜ່ລະບາດຂອງພະຍາດໂຄວິດ-19 ຊຶ່ງ ສາມາດຄວບຄຸມສະຖານະການ ການແຜ່ລະບາດໄດ້ຢ່າງມີປະສິດທິຜົນເປັນກ້າວໆ.
ໂອກາດນີ້, ທ່ານປະທານປະເທດ ຫງວຽນ ຊວັນ ຟຸກ ໄດ້ສະເເດງຄວາມຊົມເຊີຍ ແລະ ຕີລາຄາສູງຕໍ່ການເດີນທາງຢ້ຽມຢາມໃນຄັ້ງນີ້ ຊຶ່ງເປັນການເຄື່ອນໄຫວຢູ່ຕ່າງປະເທດ ຄັ້ງທຳອິດພາຍຫຼັງທີ່ໄດ້ຮັບການເລືອກຕັ້ງເປັນເລຂາທິການໃຫຍ່, ປະທານປະເທດ ແຫ່ງ ສປປ ລາວ. ສະເເດງຄວາມຂອບໃຈຕໍ່ພັກ, ລັດ ແລະ ປະຊາຊົນລາວ ທີ່ໄດ້ໃຫ້ການຊ່ວຍເຫຼືອຫວຽດນາມຈຳນວນ 300.000 USD ເຂົ້າໃນການປ້ອງກັນ, ຄວບຄຸມ, ຕ້ານການເເຜ່ລະບາດຂອງພະຍາດໂຄວິດ-19.
ໃນໂອກາດດັ່ງກ່າວ, ສອງຝ່າຍ ເຫັນດີຈະເຮັດວຽກຢ່າງໃກ້ຊິດເພື່ອຊຸກຍູ້ການພົວພັນຮ່ວມມືສອງຝ່າຍໃຫ້ນັບມື້ນັບກວ້າງຂວາງ, ມີຄວາມໝາຍ ໂດຍສືບຕໍ່ແລກປ່ຽນຄະນະຜູ້ແທນນໍາກັນໃນທຸກລະດັບຕາມທິດກະທັດຮັດ, ມີປະສິດທິຜົນ; ສືບຕໍ່ຮ່ວມກັນກວດກາຄືນ ແລະ ຊຸກຍູ້ການຈັດຕັ້ງປະຕິບັດບັນດາການຕົກລົງຂອງການນໍາຂັ້ນສູງສອງປະເທດ ກໍ່ຄືບັນດາເອກະສານ ທີ່ສອງຝ່າຍໄດ້ລົງນາມຮ່ວມກັນ; ສືບຕໍ່ຮ່ວມມືກັນໃນການຊຸກຍູ້ສົ່ງເສີມການຄ້າ-ການລົງທຶນ ລະຫວ່າງສອງປະເທດ ໃຫ້ຫຼາຍຍິ່ງໆຂຶ້ນ, ໂດຍສະເພາະໃນບັນດາຂະແໜງການທີ່ເປັນທ່າແຮງຂອງສອງປະເທດ ແລະ ຂົນຂວາຍນັກລົງທຶນເອກະຊົນລາຍໃຫຍ່ ທີ່ມີຄວາມສາມາດເຂົ້າມາມີສ່ວນຮ່ວມຫຼາຍຂຶ້ນ; ຮ່ວມກັນຈັດຕັ້ງສະເຫຼີມສະຫຼອງປີສາມັກຄີມິດຕະພາບໃນປີ 2022 ກໍ່ຄືວັນຄົບຮອບວັນສ້າງຕັ້ງ ສາຍພົວພັນ ການທູດ ລາວ-ຫວຽດນາມ ຄົບຮອບ 60 ປີ ແລະ ວັນເຊັນສົນທິສັນຍາມິດຕະພາບ ແລະ ການຮ່ວມມື ລາວ-ຫວຽດນາມ ຄົບຮອບ 45 ປີ ໃຫ້ມີບັນຍາກາດຟົດຟື້ນ, ເຕັມໄປດ້ວຍເນື້ອໃນ ແລະ ຄວາມໝາຍ.
ໃນໂອກາດເດີນທາງໄປຢ້ຽມຢາມ ສສ ຫວຽດນາມ ໃນຄັ້ງນີ້, ທ່ານ ເລຂາທິການໃຫຍ່, ປະທານປະເທດ ທອງລຸນ ສີສຸລິດ ໄດ້ເຊື້ອເຊີນ ທ່ານເລຂາທິການໃຫຍ່ ຫງວຽນ ຟູຈ້ອງ ພ້ອມດ້ວຍພັນລະຍາ, ທ່ານປະທານປະເທດ ຫງວຽນ ຊວັນ ຟຸກ ພ້ອມດ້ວຍພັນລະຍາ ແລະ ເຊື້ອເຊີນບັນດາສະຫາຍການນຳຂັ້ນສູງພັກ, ລັດ ແຫ່ງ ສສ ຫວຽດນາມ ມາຢ້ຽມຢາມ ສປປ ລາວ ຢ່າງເປັນທາງການ. ເລຂາທິການໃຫຍ່ ຫງວຽນຟູຈ້ອງ, ປະທານປະເທດ ຫງວຽນ ຊວັນ ຟຸກ ແລະ ບັນດາສະຫາຍການນຳຂັ້ນສູງ ພັກ, ລັດ ແຫ່ງ ສສ ຫວຽດນາມ ໄດ້ສະແດງຄວາມຂອບໃຈ ແລະ ຕອບຮັບຄໍາເຊື້ອເຊີນດ້ວຍຄວາມປິຕິຍິນດີ, ວັນເວລາລະອຽດຂອງການຢ້ຽມຢາມຈະ ໄດ້ກະກຽມ ແລະ ແຈ້ງຜ່ານທາງການທູດ.
ຈາກນັັ້ນ, ໃນຕອນບ່າຍວັນທີ 29 ມິຖຸນາ 2021, ທ່ານ ທອງລຸນ ສີສຸລິດ, ເລຂາທິການໃຫຍ່, ປະທານປະເທດ ແຫ່ງ ສປປ ລາວ ພ້ອມດວຍພັນ ແລະ ຄະນະຜູ້ແທນຂັ້ນສູງຂອງ ພັກ, ລັດ ແຫ່ງ ສປປ ລາວ ໄດ້ເດີນທາງກັບຄືນນະຄອນຫຼວງວຽງຈັນ ດ້ວຍຄວາມສະຫວັດດີພາບ ໂດຍຖ້ຽວບິນພິເສດ ຂອງສາຍການບິນລາວ.